Per Clausen (EL), 2007-01-23:
Som det jo allerede fremgik ved præsentationen af det forslag til vedtagelse, som ligger her, så støtter Enhedslisten også det forslag.
Vi synes, det er et forslag til vedtagelse, der i hvert fald på et par områder har nogle meget præcise og også forholdsvis vidtgående formuleringer, hvor man så kan sige, at der er andre ting, man springer lidt nemt hen over.
Vi synes jo i Enhedslisten, at når man konstaterer, at Rigspolitiets kontrol af dyretransporterne viser, at der er væsentlige problemer med at overholde reglerne om transport af dyr, og at der i cirka hver fjerde transport, der kontrolleres, konstateres overtrædelse af direkte betydning for dyrenes velfærd, ja, så er det klart, at man har et alvorligt problem med at få overholdt reglerne.
Det, der så lægges op til i det forslag til vedtagelse, der ligger her, og det, der så er enighed i Folketinget om – sådan må man vel også tolke debatten i dag – er, at det må betyde, at der så må komme nogle strengere sanktioner mod dem, der overtræder reglerne, at man også skal have mulighed for at fratage de vognmænd, som gentagne gange overtræder de her regler, muligheden for at køre og transportere dyr.
Den del af forslaget er vi godt tilfredse med, og det er da også derfor, vi stemmer for det.
Vi synes, at der her bliver lagt op til nogle konkrete fremskridt, og forslaget til vedtagelse siger jo også, at det skal sikres, at disse fremskridt kan ske, altså bliver vedtaget her i foråret, ved at lovforslaget bliver fremsat i Folketinget inden udgangen af marts måned.
foregik i overensstemmelse med danske regler, så ville problemerne ikke være løst.
Vi er sådan set helt enige med Socialdemokraternes ordfører, Dansk Folkepartis ordfører, og jeg tror også SF’s ordfører var inde på det – der er sådan set et flertal i Folketinget, som har det grundsynspunkt – i, at de her transporter burde undgås, fordi det burde være sådan, at produktionsdyr, som skulle slagtes, blev transporteret til det nærmeste slagteri, eller i hvert fald at man lagde nogle tidsmæssige begrænsninger, som burde være 3-4 timer på transporten.
Jeg synes faktisk, det er godt, positivt og bemærkelsesværdigt, at der er et flertal for det i Folketinget, for det synes vi sådan set burde være en helt oplagt ting.
Man må så bare konstatere, at det jo ikke er den vej, udviklingen går.
Hvis man ser på udviklingen i transport, er det jo sådan, at vi i løbet af 2006 nåede op på, at omkring 4,4 millioner dyr blev transporteret over den danske grænse og til Nordtyskland.
Der er tale om dobbelt så mange som for 2 år siden, og størstedelen af dyrene er i virkeligheden smågrise, der fragtes til opfedning på svinefarme i hele Nordtyskland.
Men det er jo ikke hele historien, for der er også en mangedobling af eksporten af levende grise til Polen, fra 4.000 i 2004 til 70.000 i 2006, og så er det her på det sidste kommet frem, at hvad angår transport af levende grise og avlsdyr til Ukraine og Rusland, har man også der fået en ottedobling.
Der kommer vi ikke uden om, at en væsentlig årsag til, at det her har fået lov til at udvikle sig, er, at man har indført en åbning af grænserne, et åbent marked, hvor det vigtigste var at sikre den fri transport af varer, uanset at dette varebegreb også indbefattede levende dyr.
Det var udgangspunktet, og det var det, man ville, og så har man ikke sørget for at få indført rimelige beskyttelsesforanstaltninger af hensyn til dyrevelfærd.
Efter Enhedslistens opfattelse rejser det selvfølgelig for det første et spørgsmål om at arbejde for at få ændret EU-reglerne sådan, at prioriteringen altså bliver dyrevelfærd – ligesom vi på andre områder arbejder på at ændre reglerne sådan, at man tager udgangspunkt i miljøinteresser og forbrugersikkerhed osv. –
og for det andet selvfølgelig også spørgsmålet om at få en forståelse af, at det i nogle tilfælde i Danmark også kan være nødvendigt at lave regler, der går videre end det, EU vil tillade
Jeg vil bare sige, at en regel om, at man ikke må transportere levende dyr længere end til det nærmeste slagteri eller allerhøjst 3-4 timer, jo i hvert fald ville bringe ganske mange af dem, som i dag lever af at eksportere smågrise og svin til slagtning i udlandet, i ganske store vanskeligheder.
Så jeg mener stadig væk, der er nogle metoder, der skal tages i anvendelse for at forsøge at rulle EU’s indflydelse på det her område tilbage og sikre mulighederne for, at man kan gå længere i Danmark, end man kan i andre lande, men også for at få ændret EU-reglerne.
Det er klart, at vi gerne ser, at der på et tidspunkt kommer et flertal i Folketinget ikke bare for at intensivere forhandlingerne i EU, men også et flertal for, at man på de områder, hvor det er nødvendigt, skal have ændret EU-reglerne, sådan at andre hensyn end hensynet til handel kan blive afgørende.